**GUVERNUL ROMÂNIEI**



**HOTĂRÂRE**

**privind aprobarea Regulamentului de organizare și funcționare al**

**Regiei Naționale a Pădurilor -Romsilva**

În temeiul art. 108 din Constituția României, republicată, precum și al art. 32 alin.(2) din Legea nr. 331/2024 privind Codul silvic, cu modificările și completările ulterioare,

**Guvernul României** adoptă prezenta hotărâre :

**Art. 1.** - (1) Regia Națională a Pădurilor – Romsilva, denumită în continuare Romsilva, este persoana juridică, cu sediul central în municipiul București, str. Petricani nr. 9 A, sectorul 2, și funcționează pe bază de gestiune economică și autonomie financiară.

(2) Romsilva funcționează ca regie autonomă de interes național, aflată sub autoritatea statului, prin autoritatea publică centrală pentru silvicultură, denumită în continuare Autoritate.

(3) Romsilva se organizează și funcționează potrivit prevederilor prezentei hotărâri.

(4) Regulamentul de organizare și funcționare a Romsilva este prevăzut în anexa nr. 1.

**Art.2.**- (1) Romsilva este organizată astfel:

1. structura centrală;
2. unități fără personalitate juridică, respectiv direcții silvice, prevăzute în anexa nr. 2.

(2) În termen de 90 zile de la data intrării în vigoare a prezentei hotărâri, Guvernul aprobă modificarea anexei nr. 2, la propunerea Autorității, cu respectarea prevederilor prezentei hotărâri.

(3) Romsilva are în subordinea sa unități cu personalitate juridică, prevăzute în anexa nr. 3.

**Art. 3.** - Anexele nr. 1-3 fac parte integrantă din prezenta hotărâre.

Art. 4. – La data intrării în vigoare a prezentei hotărâri, Hotărârea Guvernului nr. 229/2009 privind reorganizarea Regiei Naționale a Pădurilor-Romsilva și aprobarea regulamentului de organizare și funcționare, publicată în Monitorul Oficial, Partea I nr. 162 din 16 martie 2009, cu modificările și completările ulterioare, se abrogă.

**PRIM-MINISTRU**

**ION-MARCEL CIOLACU**

Anexa nr. 1

la Hotărârea Guvernului nr. .....................................

**Regulamentul de organizare și funcționare al Regiei Naționale a Pădurilor -Romsilva**

**CAPITOLUL I Scopul și obiectul de activitate**

**Art. 1.**-  (1) Romsilva are ca scop principal gestionarea durabilă și unitară a fondului forestier proprietate publică și privată a statului, consolidarea rezilienței pădurilor şi creșterea contribuției acestora la limitarea efectelor schimbărilor climatice.

(2) Activitatea principală desfășurată de către Romsilva este "Silvicultură și alte activități forestiere", clasa CAEN 0210.

(3) Romsilva desfășoară și alte activități, astfel:

1. cultivarea cerealelor (excluzând orezul), plantelor leguminoase şi a plantelor oleaginoase - 0111;
2. cultivarea legumelor şi a pepenilor, a rădăcinoaselor şi tuberculiferelor - 0113;
3. cultivarea altor plante din culturi nepermanente – 0119;
4. cultivarea fructelor seminţoase şi sâmburoase – 0124;
5. cultivarea altor pomi fructiferi, a arbuștilor fructiferi, căpșunilor şi a nuciferelor - 0125
6. cultivarea plantelor pentru prepararea băuturilor - 0127;
7. cultivarea condimentelor, plantelor aromatice, medicinale şi a plantelor de uz farmaceutic – 0128;
8. cultivarea altor plante permanente – 0129;
9. cultivarea plantelor pentru înmulțire - 0130;
10. creșterea cailor şi a altor cabaline- 0143;
11. creșterea altor animale - 0148;
12. activități în ferme mixte (cultura vegetală combinată cu creșterea animalelor) - 0150;
13. activități auxiliare agriculturii şi activități după recoltare – 016
14. vânătoare, capturarea cu capcane a vânatului şi activități de servicii anexe vânătorii - 0170;
15. exploatare forestieră – 0220;
16. colectarea produselor forestiere nelemnoase din flora spontană – 0230;
17. activități și servicii anexe silviculturii – 0240;
18. pescuitul şi acvacultura - 03;
19. extracția pietrei, nisipului şi argilei - 081;
20. prelucrarea și conservarea fructelor și legumelor – 1039;
21. fabricarea preparatelor pentru hrana animalelor de fermă - 1091;
22. producția de băuturi răcoritoare nealcoolice; producția de ape minerale și alte ape îmbuteliate - 1107;
23. tăbăcirea şi finisarea pieilor; prepararea şi vopsirea blănurilor - 1511;
24. prelucrarea lemnului, fabricarea produselor din lemn şi plută, cu excepția mobilei; fabricarea articolelor din paie şi din alte materiale vegetale împletite - 16;
25. tăierea, fasonarea şi finisarea pietrei - 237;
26. repararea şi întreținerea navelor şi bărcilor, civile- 3315;
27. producția de energie electrică din resurse neregenerabile – 3511;
28. producția de energie electrică din resurse regenerabile – 3512;
29. activități de recuperare a materialelor reciclabile -38;
30. construcții de clădiri - 41;
31. lucrări de geniu civil - 42;
32. lucrări speciale de construcții - 43;
33. comerț cu ridicata – 46;
34. comerț cu amănuntul – 47;
35. transporturi rutiere de mărfuri şi servicii de mutare - 494;
36. alte transporturi terestre de călători - 493;
37. depozitări - 521;
38. activități anexe pentru transporturi - 522;
39. hoteluri şi alte facilități de cazare - 55;
40. restaurante și servicii de alimentație - 56;
41. activități de editare a cărților, ziarelor, revistelor şi alte activități de editare - 581;
42. activități și servicii în tehnologia informației – 62;
43. activități ale portalurilor web, prelucrarea datelor, administrarea paginilor web şi activități conexe- 63;
44. tranzacții imobiliare - 68;
45. administrarea imobilelor pe bază de tarife cu contract - 6832;
46. elaborarea de studii de impact asupra mediului, bilanțuri de mediu, studii pedo-staţionale, condiționarea, conservarea şi testarea calității semințelor forestiere, testarea în vederea omologării de substanțe utile pentru silvicultură (pesticide, erbicide, îngrășăminte, stimulatori etc.) şi altele - 7010;
47. activități de management şi de consultanță în management - 702;
48. activități de arhitectură, inginerie şi servicii de consultanță tehnică legate de acestea - 711;
49. cercetare-dezvoltare în științe naturale şi inginerie - 721;
50. alte activități profesionale, științifice şi tehnice - 74;
51. activități de testări şi analize tehnice - 712;
52. activități de întreținere peisagistică - 8130;
53. activități veterinare - 75;
54. activități ale agențiilor turistice şi ale tur-operatorilor; alte servicii de rezervare şi asistență turistică - 79;
55. publicitate, activități de studiere a pieței și relații publice- 73;
56. activități de închiriere şi leasing - 77;
57. activități de peisagistică şi servicii pentru clădiri - 81;
58. alte forme de învățământ - 855;
59. activități de servicii-suport pentru învățământ - 856;
60. activități ale bibliotecilor, arhivelor, muzeelor şi alte activități culturale - 91;
61. activități sportive, recreative şi distractive - 93;
62. activități ale grădinilor botanice, zoologice şi ale rezervațiilor naturale- 914;
63. activități ale altor organizații n.c.a. – 9499.

Art. 2.(1) Romsilva recoltează, prelucrează și valorifică produse specifice fondului forestier, precum și alte bunuri specifice pădurii.

(2) Produsele specifice fondului forestier, precum şi celelalte bunuri specifice pădurii sunt:

1. lemnul pe picior şi lemnul fasonat sub formă de sortimente, precum şi produsele rezultate prin prelucrarea lemnului;
2. arbori şi arbuști ornamentali, pomi de Crăciun, puieți forestieri, răchită și diferite produse din lemn;
3. animale de interes cinegetic din crescătorii şi din cuprinsul fondurilor cinegetice, carnea de vânat, trofeele de vânat şi coarnele căzute în mod natural, peștele din apele de munte, din păstrăvării, bălți şi iazuri din fondul forestier;
4. fructele de pădure, semințele forestiere, trufele și alte ciuperci comestibile, plantele medicinale, aromatice și ornamentale, cultivate şi din flora spontană, rășina şi altele similare.

(3) Romsilva poate recolta, exploata, prelucra şi valorifica şi alte produse nespecifice fondului forestier, în condiții de eficiență economică.

(4) Romsilva poate exploata lemn din fondul forestier proprietate publică a statului cu subunitățile proprii și/sau prin prestări de servicii cu operatori economici atestați pentru activitatea de exploatare forestieră.

(5) Romsilva poate întreține și repara drumurile forestiere și căile ferate forestiere aflate în administrare cu subunitățile proprii și/sau prin prestări de servicii cu operatori economici atestați.

(6) Romsilva poate administra sau presta servicii silvice minimale/tehnice pentru terenurile din fondul forestier aparținând altor proprietari, pe bază de contract/act de constatare/act administrativ de suspendare a serviciului silvic precum și pentru vegetația forestieră din afara fondului forestier.

(7) Romsilva poate desfășura activități de creștere a cabalinelor, acțiuni de silvoturism și agrement, de echitație și turism ecvestru, precum și acțiuni pe hipodromuri.

(8) Romsilva se poate asocia cu persoane juridice și cu persoane fizice, române sau străine, pentru realizarea unor activități de interes comun, corespunzătoare obiectului său de activitate, în conformitate cu prevederile legale în vigoare.

(9)Romsilva poate constitui asociații sau fundații, persoane juridice fără scop patrimonial, în condițiile legii.

**CAPITOLUL II Atribuții și competențe**

Art. 3. - Romsilva are următoarele atribuții și competențe principale:

1. În domeniul silviculturii, exploatării lemnului și cinegetic:
   1. aplică Strategia Națională pentru Păduri – 2030, potrivit domeniului de competență;
   2. asigură administrarea fondului forestier proprietate publică și privată a statului, precum şi a celui aparținând altor deținători pe care îl are în administrare pe bază de contract;
   3. asigură servicii silvice tehnice pe bază de contract cu proprietarii de fond forestier, precum și pentru vegetația forestieră din afara fondului forestier național;
   4. asigură paza și servicii silvice minimale pentru suprafețele de fond forestier preluate în baza actelor de constatare sau a actelor administrative de suspendare a serviciului cu specific silvic, în conformitate cu prevederile Legii nr. 331/2024 privind Codul silvic, cu modificările și completările ulterioare;
   5. asigură finanțarea lucrărilor necesare administrării fondului forestier proprietate publică și privată a statului și desfășurării corespunzătoare a activității;
   6. asigură elaborarea amenajamentelor silvice pentru fondul forestier proprietate publică și privată a statului aflat în administrare;
   7. ia măsuri de lichidare a enclavelor din fondul forestier proprietate publică a statului aflate în administrare, de comasare a terenurilor și de corectare a perimetrului fondului forestier aflat în administrare prin inițierea de schimburi de terenuri;
   8. ia măsuri pentru înscrierea în sistemul integrat de cadastru și carte funciară a dreptului de proprietate publică și privată a statului asupra imobilelor din fondul forestier aflat în administrare;
   9. demarează procedurile administrative/juridice pentru soluționarea ocupațiilor/litigiilor din fondul forestier proprietate publică și privată a statului aflat în administrare;
   10. propune și/sau avizează scoaterea definitivă sau ocuparea temporară a unor terenuri din fondul forestier și întocmește documentele tehnice specifice;
   11. propune schimbarea categoriei de folosință a terenurilor cu destinație forestieră din fondul forestier proprietate publică a statului.
   12. îndeplinește atribuțiile prevăzute de art. 53 din Legea nr. 331/2024, cu modificările și completările ulterioare, referitoare la exercitarea dreptului de preempțiune în cazul cumpărării de terenuri forestiere.
   13. achiziționează, în numele statului, cu prioritate terenuri din fondul forestier încadrate în categoria ecosistemelor cu valoare ridicată de conservare.
   14. preia în administrare, prin hotărâre a Guvernului, terenuri degradate din domeniul privat şi public al statului, incluse în perimetrele de ameliorare şi prevăzute a fi împădurite; cheltuielile pentru proiectarea și execuția acestor lucrări se suportă din fondul de ameliorare a fondului funciar cu destinație silvică, din alocații de la bugetul de stat sau din alte surse;
   15. asigură paza fondului forestier, inclusiv prin utilizarea de mijloace tehnice moderne, în conformitate cu prevederile Legii nr. 331/2024, cu modificările și completările ulterioare;
   16. aplică și respectă normele tehnice specifice de prevenire și de apărare împotriva incendiilor;
   17. organizează şi execută, prin unitățile/subunitățile din structura sa, în conformitate cu prevederile amenajamentelor silvice, sau altor studii de specialitate/proiecte tehnice prevăzute de lege, lucrările de regenerare şi de reconstrucție ecologică a pădurilor pe care le administrează, lucrările de îngrijire și conducere a arboretelor și tratamentele silviculturale şi de întreținere a regenerărilor.
   18. asigură producerea şi utilizarea de materiale forestiere de reproducere;
   19. poate realiza împăduriri în afara fondului forestier, precum şi pentru înființarea perdelelor forestiere de protecție;
   20. realizează lucrările de depistare, prognoză și combatere a bolilor și dăunătorilor în conformitate cu normele tehnice/ghiduri de bună practică privind protecția pădurilor;
   21. amplasează şi evaluează, în condițiile legii, volumul de lemn care urmează să se recolteze anual din pădurile pe care le administrează/pentru care asigură servicii silvice;
   22. exercită controlul de specialitate, potrivit competențelor legale;
   23. asigură recoltarea și valorificarea produselor lemnoase specifice fondului forestier;
   24. valorificarea produselor nelemnoase aferente fondului forestier;
   25. execută, cu formațiile proprii sau prin operatori economici atestați, lucrări de exploatare a lemnului pe picior din pădurile pe care le administrează;
   26. achiziționează materiale lemnoase prelucrate;
   27. asigură proiectarea și realizarea lucrărilor de construire/reabilitare/refacere/întreținere și reparare a căilor forestiere de transport şi proiectarea/construirea/întreținerea/ refacerea/repararea lucrărilor pentru corectarea torenților;
   28. expropriază în numele statului, în condițiile legii, terenurile necesare realizării sistemului național al perdelelor forestiere de protecție, pentru împădurirea terenurilor degradate și altele asemenea;
   29. sprijină, în condițiile legii, deținătorii de terenuri din afara fondului forestier în realizarea de plantații şi de perdele forestiere;
   30. gestionează fondurile cinegetice și piscicole din apele de munte care îi sunt atribuite în condițiile legii;
   31. organizează acțiuni de vânătoare şi de pescuit în condițiile legii;
   32. organizează acțiuni de silvoturism, precum şi de filmare şi fotografiere a faunei şi a peisajului natural;
   33. valorifică în condițiile legii materialele lemnoase confiscate, sumele obținute având destinația prevăzută de lege;
   34. participă cu produse la expoziții şi târguri din țară şi din străinătate, putând organiza, la rândul său, asemenea manifestări;
   35. elaborează, aprobă, după caz, atribuie sau contractează şi evaluează programele de cercetare științifică, de asistență tehnică şi de proiectare şi dezvoltare tehnologică finanțate din bugetul propriu sau din alte surse, în condițiile legii;
   36. gestionează, valorifică şi implementează rezultatele cercetării științifice şi ale dezvoltării tehnologice în pădurile administrate;
   37. poate deține nave fluviale în scopul administrării pădurilor și a ariilor naturale protejate situate în zona Dunării şi a unor ape interioare;
   38. poate realiza proiecte de îmbunătățiri funciare în domeniul silvic și proiecte de drumuri forestiere şi poate asigura asistența tehnică de specialitate;
   39. poate elabora studii de impact asupra mediului, bilanțuri de mediu, studii pedostaţionale;
   40. participă la grupurile de lucru constituite la nivelul Autorității pentru elaborarea și sau modificarea actelor normative din domeniul de activitate;
   41. participă la implementarea politicilor, strategiilor și planurilor guvernamentale în domeniul de activitate;
   42. cooperează cu entități interesate din țară şi din străinătate în vederea realizării schimbului de informații și de bune practici în domeniul de activitate;
   43. participă la simpozioane, conferințe, evenimente, manifestări științifice, întâlniri de lucru, manifestări tradiționale din țară și străinătate în domeniul de activitate;
   44. poate deține calitatea de membru în rețele sau organizații internaționale și naționale în domeniul de activitate.
   45. utilizează sistemul informatic integrat pentru păduri dezvoltat de către Autoritate;
   46. evaluează terenurile forestiere din proprietatea publică și vegetația forestieră aferentă acestora;
   47. evaluează terenurile forestiere care fac obiectul trecerii din proprietatea publică a statului în proprietatea privată a acestuia în vederea reconstituirii dreptului de proprietate.

**B. În domeniul ariilor naturale protejate:**

1. asigură managementul conservării biodiversității și promovarea dezvoltării durabile prin intermediul unității sale cu personalitate juridică constituită în acest scop în condițiile legii, a parcurilor naționale, a parcurilor naturale, a ariilor naturale protejate care se suprapun geografic cu acestea și a altor arii naturale protejate preluate în administrare de la autoritatea responsabilă, conform prevederilor legale și contractelor de administrare încheiate cu aceasta;
2. asigură coordonarea metodologică a unității sale în ceea ce privește administrarea ariilor naturale protejate precum și a altor zone protejate aflate în administrare;
3. asigură finanțarea structurii de administrare special constituite și dotarea acesteia cu mijloace tehnice și administrative necesare asigurării managementului eficient al ariilor naturale protejate administrate;
4. coordonează crearea și gestionarea bazei de date integrate dedicată managementului ariilor naturale protejate administrate;
5. implementează și după caz, participă în calitate de partener, la implementarea proiectelor dedicate conservării biodiversității și ariilor naturale protejate;
6. aprobă depunerea de către unitatea sa a cererilor de finanțare și implementarea proiectelor cu finanțare națională și/sau externă;
7. aprobă prin unitatea sa cu personalitate juridică prevăzută la poziția nr. 1 din anexa nr. 3 tarifele pentru serviciile prestate/oferite terților instituite conform prevederilor legale;
8. analizează și avizează regulamentele și planurile de management ale ariilor naturale protejate administrate, elaborate de către structurile de administrare din subordine;
9. avizează propunerile privind componența Consiliilor Științifice, Consiliilor Consultative de Administrare precum și regulamentele de organizare și funcționare ale acestora;
10. analizează şi avizează documentațiile de declarare de zone protejate și de zone de protecție strictă a suprafețelor incluse în ariile naturale protejate administrate, precum și a suprafețelor incluse în fondul forestier național aflat în administrare;
11. elaborează și transmite anual autorității responsabile, rapoartele anuale de activitate privind administrarea ariilor naturale protejate atribuite, conform obligațiilor contractuale asumate;
12. analizează și avizează modificările de la prevederile amenajamentelor silvice care se suprapun peste ariile naturale protejate aflate în administrare;
13. analizează şi emite avize, puncte de vedere, condiții specifice în condițiile legii, pentru planuri, programe, activități și lucrări propuse în ariile naturale protejate pe care le administrează.

**C. În domeniul creșterii, exploatării și ameliorării cabalinelor:**

1. aplicarea strategiei și implementarea programelor de ameliorare genetică a cabalinelor de rasă;
2. creșterea, calificarea și exploatarea efectivelor de cabaline din hergheliile proprii;
3. organizează şi coordonează activități de reproducție, creștere şi sanitar-veterinare în vederea realizării efectivelor pe rase, conform programului stabilit, în hergheliile proprii;
4. stabilește profilul hergheliilor sale, pe termen scurt, mediu şi lung, menținând rasele aflate în pericol de dispariție și a celor vulnerabile ca depozite de gene;
5. organizează şi desfășoară activități de cercetare științifică direct sau în colaborare cu celelalte unități din domeniul cercetării zootehnice;
6. coordonează mișcările de reproducători şi ale altor categorii de cabaline între secții;
7. ține registrele genealogice pentru efectivele de cai de rasă din secțiile proprii şi sistematizează informațiile privind identificarea, înmatricularea, autorizarea la reproducție, activitatea de reproducție şi mișcările reproducătorilor între herghelii;
8. organizează baza materială pentru realizarea programelor economice, de cercetare şi sport pentru secțiile sale privind materialul de reproducție, medicamentele, vaccinurile, precum şi a propunerilor de investiții;
9. participă la activitatea organismelor internaționale din domeniu şi realizează operațiunile de cooperare economică internațională în domeniul său de activitate;
10. organizează dresajul, antrenamentul şi testează cabalinele prin curse cu public, pe hipodromurile proprii şi pe alte hipodromuri din țară şi din străinătate, organizează activități sportive şi efectuează investiții pentru sportul hipic;
11. cultivă, în cele mai bune condiții, terenurile arabile, îmbunătățește pajiștile, exploatează pășunile împădurite şi terenurile cu vegetație forestieră, în vederea obținerii cantităților de furaje necesare secțiilor sale şi a altor produse destinate vânzării;
12. stabilește, în urma lucrărilor de clasare, destinația cabalinelor pe categorii, inclusiv transferul la alte unități şi subunități ale sale şi comercializarea, putând valorifica cabaline din patrimoniul propriu, respectiv din domeniul privat al statului;
13. organizează promovarea exemplarelor de cabaline valoroase din hergheliile Romsilva, pe plan național şi internațional, prin organizarea de competiții sportive, târguri şi expoziții şi prin participarea la acestea;
14. poate închiria cabaline, manejuri, hipodromuri, grajduri şi alte bunuri;
15. are dreptul să facă schimburi de cabaline de reproducție, precum şi achiziții/închirieri de cabaline pentru reproducție, cu respectarea legislației în vigoare.

**Art. 4.**-Alte atribuții şi competențe ale Romsilva sunt:

1. poate presta servicii, inclusiv de transport, şi poate executa lucrări pentru terți, potrivit obiectului său de activitate;
2. realizează operațiuni de comerț, în vederea valorificării eficiente a produselor specifice fondului forestier şi a altor produse;
3. desfășoară activități de arhitectură, inginerie şi servicii de consultanță tehnică legate de acestea, precum şi activități de testări şi analize tehnice, în țară şi în străinătate;
4. stabilește relații specifice domeniului său de activitate cu alte persoane juridice şi fizice, române sau străine;
5. organizează şi desfășoară acțiuni specifice de turism, silvoturism, turism ecvestru și alimentație publică în spații proprii;
6. asigură servicii hoteliere, de cazare şi masă, în spațiile proprii cu această destinație, în condițiile legii;
7. închiriază, în condițiile legii, bunuri din patrimoniul propriu;
8. stabilește prețuri și tarife pentru lucrări, produse şi servicii din domeniul său de activitate;
9. realizează, pentru Romsilva, politica de credite şi a altor surse de finanțare, de programare şi executare a activității economico-financiare, întocmește bugetul de venituri şi cheltuieli, urmărește execuția acestuia şi asigură repartizarea profitului conform destinației aprobate;
10. desfășoară activități de promovare a imaginii Romsilva, de ziaristică şi publicitate, editează, tipărește şi difuzează lucrări științifice, tehnice şi de informare specifice domeniului său de activitate;
11. are calitate procesuală activă de a formula plângere împotriva hotărârilor comisiilor județene emise în procedura de reconstituire a dreptului de proprietate asupra terenurilor forestiere şi de a formula acțiuni în constatarea nulității absolute a actelor emise cu încălcarea prevederilor privind retrocedarea terenurilor forestiere din Legea fondului funciar nr. 18/1991, republicată, cu modificările şi completările ulterioare.
12. desfășoară activități muzeale cu specific silvic și cinegetic, respectiv:
13. urmărește și răspunde de depozitarea în siguranță a patrimoniului muzeal existent în conformitate cu legislația în vigoare;
14. desfășoară activități de conservare și restaurare în vederea menținerii stării de sănătate a bunurilor de importanță științifică;
15. realizează proiecte și programe educaționale pentru diferite categorii de public(preșcolari, școlari, liceeni, adulți);
16. organizează expoziții permanente și temporare;
17. participă la evenimentele culturale cu expoziții temporare, atât în țară cât și în străinătate;
18. asigură activități de formare profesională și de furnizare servicii de educație ecologică și forestieră;
19. încheie contracte de parteneriat cu instituții de învățământ care au ca scop educația și conștientizarea privind protecția mediului, inclusiv a faunei cinegetice;
20. asigură comunicarea cu publicul;
21. încheie parteneriate cu persoane juridice, instituții publice și unități de învățământ în vederea desfășurării de acțiuni în scop educativ și de conștientizare ecologică și forestieră, prin unitățile din structura sa.

**Art. 5.**-  Romsilva are în administrare fondul forestier proprietate publică și privată a statului, înregistrat ca atare în amenajamentele silvice și în cercetarea statistică "SILV 1", terenurile aferente activității de creștere și ameliorare a cabalinelor, evidențiate în cercetarea statistică "AGR1", precum și fondul funciar atribuit conform legii și cabalinele proprietate publică a statului.

**Art. 6.**-  (1) Romsilva folosește bunurile pe care le are în patrimoniu în vederea realizării scopului pentru care a fost constituită, în condițiile prevăzute de lege.

(2) Bunurile proprietate publică a statului, administrate de Romsilva, se evidențiază în mod distinct în patrimoniul acesteia și au regimul prevăzut de lege.

**CAPITOLUL III Structura organizatorică și funcțională**

**A. Structura centrală**

**Art. 7.**-(1) Romsilva are o structură centrală cu rol de conducere, coordonare, îndrumare şi control, organizată pe direcții, servicii și/sau compartimente.

(2) Organigrama și regulamentul privind atribuțiile structurii centrale se aprobă prin hotărâre a Consiliului de administrație al Romsilva, denumit în continuare, *CA*, în termen de 30 de zile de la data intrării în vigoare a prezentei hotărâri.

**Art. 8.** – (1) Structura centrală este condusă de directorul general al Romsilva, care este ajutat în activitatea sa de un director general adjunct, numiți în condițiile Ordonanței de urgență a Guvernului nr. 109/2011 privind guvernanța corporativă a întreprinderilor publice, aprobată cu modificări și completări prin Legea nr. 111/2016, cu modificările și completările ulterioare.

(2) Directorul general este ordonator secundar de credite, în condițiile prevăzute de lege.

(3) În exercitarea atribuțiilor sale, directorul general emite decizii.

**Art. 9.** – Directorii direcțiilor structurii centrale sunt angajați prin concurs cu contract de mandat pe o perioadă de 5 ani, cu posibilitatea prelungirii o singură dată cu aceeași perioadă, condiționat de promovarea concursului de angajare, organizat de către CA. Indicatorii de performanță financiari, nefinanciari și specifici din contractul de mandat sunt stabiliți de către directorul general al Romsilva.

**Art. 10.** – Atribuțiile principale ale structurii centrale sunt:

1. coordonează activitățile pentru asigurarea integrității și gestionării durabile a fondului forestier pe care îl are în administrare sau pentru care prestează servicii silvice;
2. coordonează activitatea de amenajare a pădurilor proprietate publică a statului administrate de Romsilva;
3. asigură realizarea acțiunilor și lucrărilor de depistarea, prevenirea și combaterea bolilor și dăunătorilor pentru asigurarea stării fitosanitare corespunzătoare a pădurilor pe care le administrează sau pentru care prestează servicii silvice;
4. coordonează activitatea administrației ariilor naturale protejate în vederea asigurării managementului conservării biodiversității și promovării dezvoltării durabile pe suprafața ariilor naturale protejate aflate în administrare;
5. coordonează realizarea lucrărilor necesare pentru regenerarea naturală și artificială a fondului forestier administrat sau pentru care prestează servicii silvice;
6. coordonează împădurirea terenurilor agricole și a celor degradate;
7. coordonează activitatea de instalare de perdele forestiere de protecție a câmpurilor și căilor de comunicație;
8. coordonează desfășurarea activităților de produse specifice fondului forestier, vânătoare, pescuit și acvacultură;
9. coordonează activitățile de gestionare a fondurilor cinegetice și piscicole de munte administrate;
10. asigură realizarea marketing-ului produselor comercializate de Romsilva;
11. coordonează programul de dezvoltare a rețelei de drumuri forestiere și căi ferate forestiere, lucrări de combatere a eroziunii torențiale;
12. asigură managementul resurselor umane pentru structura centrală și îndrumă metodologic direcțiile silvice fără personalitate juridică prevăzute în anexa nr. 2;
13. reprezintă și susține interesele Romsilva, în raporturi cu autoritățile jurisdicționale, organele de urmărire penală, autoritățile administrației publice locale, unitățile de poliție și jandarmerie, având toate competențele juridice prevăzute de legislația în vigoare;
14. asigură evidența financiar-contabilă, urmărește gestionarea fondurilor bugetare alocate, organizarea logistică și administrativă pentru Romsilva și îndrumă metodologic direcțiile silvice fără personalitate juridică prevăzute în anexa nr. 2;
15. asigură auditul public intern și implementarea Ordinului Secretarului general al Guvernului nr. 600/2018 privind aprobarea Codului controlului intern managerial al entităților publice;
16. încheie contracte de finanțare a investițiilor din fonduri externe nerambursabile, credite interne și externe și alte surse de finanțare potrivit legii;
17. realizează controlul financiar de gestiune pentru Romsilva prin structură proprie.

**B. Direcțiile silvice**

**Art. 11.** – (1) În structura direcțiilor silvice se pot organiza servicii și/sau compartimente în baza organigramei aprobate prin hotărâre a CA.

(2) În termen de 60 zile de la data intrării în vigoare a prezentei hotărâri, la propunerea directorului general, CA aprobă regulamentul privind atribuțiile direcțiilor silvice și subunităților acestora.

(3) Pentru modificarea anexei nr. 2, trebuie îndeplinite cumulativ a următoarelor criterii:

a) suprafața fondului forestier administrat sau pentru care prestează servicii silvice o direcție silvică este de minimum 200.000 ha;

b) suprafața prevăzută la lit. a) este stabilită conform formulei de calcul:

,

în care: S – suprafață,

DS – direcție silvică.

(3) Sediile direcțiilor silvice se pot modifica prin hotărâre a CA.

**Art. 12. -**(1) Direcțiile silvice sunt conduse de către un director.

(2) Directorii direcțiilor silvice sunt angajați prin concurs cu contract de mandat pe o perioadă de 5 ani, cu posibilitatea prelungirii o singură dată cu aceeași perioadă, condiționat de promovarea concursului de angajare, organizat de către structura centrală. Indicatorii de performanță financiari, nefinanciari și specifici din contractul de mandat sunt stabiliți de către directorul general.

(3) Atribuțiile şi competențele directorilor se stabilesc prin regulamentul prevăzut la art. 11 alin. (2).

(4) Directorii direcțiilor silvice reprezintă interesele și îndeplinesc atribuțiile Romsilva pe raza teritorială de competență stabilită prin prezenta hotărâre.

**Art. 13.** – (1) Atribuțiile principale ale direcțiilor silvice sunt:

1. asigură funcționarea ocoalelor silvice pentru aplicarea regimului silvic în suprafețele de fond forestier administrat și pentru care prestează servicii silvice, inclusiv în suprafețele de fond forestier pentru care legea nu obligă la elaborarea unui amenajament silvic, din raza de competență teritorială;
2. asigură funcționarea subunităților prevăzute la art. 14 alin. (1) lit. b)-f);
3. implementează și asigură respectarea cerințelor din standardele de certificare a managementului forestier în vederea menținerii certificatelor dobândite;
4. încheie contracte de administrare sau prestare servicii silvice pentru alți proprietari de fond forestier decât statul cu suprafață mai mare de 10 ha pe proprietar, din raza de competență teritorială;
5. asigură realizarea și menținerea unei stări fitosanitare corespunzătoare în pădurile administrate prin organizarea acțiunilor necesare pentru depistarea, prevenirea şi combaterea bolilor şi dăunătorilor;
6. asigură integritatea fondului forestier și soluționează ocupațiile/litigiile existente la terenurile din fondul forestier proprietate publică a statului, înregistrate la ocoalele silvice din subordine;
7. organizează licitațiile și încheie contractele de vânzare-cumpărare a lemnului „pe picior” și a materialelor lemnoase valorificate „fasonat”;
8. înființează și gestionează depozitele permanente și valorifică materialele lemnoase din acestea;
9. coordonează identificarea zonelor cu risc ridicat la tăieri ilegale în ocoalele silvice din subordine, și organizează acțiuni de prevenire, cu precădere în aceste zone;
10. reprezintă și susține interesele Romsilva, în raporturi cu autoritățile jurisdicționale, organele de urmărire penală, autoritățile administrației publice locale, unitățile de poliție și jandarmerie, având toate competențele juridice prevăzute de legislația în vigoare, din raza de competență teritorială;
11. organizează și răspunde de înscrierea în sistemul integrat de cadastru și carte funciară a dreptului de proprietate publică a statului asupra fondului forestier, inclusiv a terenurilor preluate în fond forestier prin compensare în cadrul aprobărilor de scoatere definitivă din fond forestier cu compensare, a celor cumpărate și primite prin donație și a altor imobile din domeniul public aflate în administrare și patrimoniul privat al Romsilva;
12. asigură evidența financiar-contabilă, organizarea logistică și administrativă pentru activitatea proprie;
13. verifică și consolidează evidența financiar contabilă a subunităților fără personalitate juridică din structura acesteia;
14. propune și înaintează spre aprobarea CA programul de investiții pentru direcția silvică și subunitățile fără personalitate juridică din structura acesteia;
15. asigură organizarea procesului de achiziții publice și încheie contracte de achiziții pentru lucrări, produse, bunuri și/sau servicii pentru direcția silvică și subunitățile fără personalitate juridică din structura acesteia, cu excepția celor organizate de structura centrală/Oficiul Național pentru Achiziții Centralizate;
16. asigură managementul resurselor umane din cadrul direcției silvice și a subunităților fără personalitate juridică din structura acesteia, potrivit prevederilor legale și mandatelor acordate de directorul general;
17. încheie contracte de finanțare cu fonduri europene în baza mandatului directorului general, pentru proiectele proprii;
18. încheie parteneriate cu instituții de învățământ și alte persoane juridice, ce au ca scop educația forestieră/ecologică și conștientizarea privind protecția mediului;
19. asigură transparența prin publicarea deciziilor/hotărârilor de interes public, a activităților care vizează relațiile cu comunitățile locale și alte entități publice și private, în condițiile prevăzute de legislația în vigoare;
20. gestionează situațiile de urgență apărute ca urmare a manifestării fenomenelor meteorologice periculoase şi a factorilor vătămători de pe raza de competență teritorială, conform reglementărilor în vigoare.

**Art. 14. -** (1) În structura organizatorică a direcțiilor silvice pot funcționa următoarele subunități fără personalitate juridică, ca puncte de lucru:

a) ocoale silvice de stat;

b) secții pentru exploatarea lemnului;

c) secții pentru întreținerea și repararea drumurilor forestiere și a căilor ferate forestiere;

d) pepiniere silvice;

e) centre pentru creșterea și valorificarea vânatului, salmonicultură și piscicultură;

f) centre pentru valorificarea produselor nelemnoase specifice FFN conform așa cum sunt definite la art. 99 alin. (4) din Legea nr. 331/2024, cu modificările și completările ulterioare.

(2) Indicatorii pentru activitatea tehnică, comercială și economică a structurilor prevăzute la alin. (1) sunt stabiliți anual de directorul unității în care funcționează. Activitatea subunităților de la alin. (1) lit. b)-f) se desfășoară doar în condiții de eficiență economică.

(3) Înființarea sau desființarea subunităților prevăzute la alin. (1) are la bază o fundamentare tehnico-economică și se realizează prin hotărâre a CA la propunerea directorului general.

(4) Criteriile pentru înființarea subunităților din structura direcțiilor silvice se stabilesc prin Metodologia pentru înființarea și organizarea subunităților din structura direcțiilor silvice, aprobată prin ordin al conducătorului Autorității la propunerea CA în termen de 30 de zile de la data intrării în vigoare a prezentei hotărâri.

(5) Subunitățile direcțiilor silvice se organizează în compartimente conform organigramei direcției silvice.

(6) Direcția silvică are obligația să țină pentru fiecare subunitate de la alin. (1) lit. b)-f) evidența contabilă distinct.

**Art. 15**. - (1) Conducerea subunității este asigurată de un șef de ocol/secție/pepinieră/centru.

(2) Șefii de ocoale silvice de stat sunt angajați prin concurs cu contract de mandat pe o perioadă de 5 ani, cu posibilitatea prelungirii o singură dată cu aceeași perioadă, condiționat de promovarea concursului de angajare, organizat de către structura centrală de conducere a Romsilva. Indicatorii de performanță financiari, nefinanciari și specifici din contractul de mandat sunt stabiliți de către directorul general al Romsilva, în baza propunerilor venite din partea conducerii direcției silvice care are în subordonare ocolul silvic.

**Art. 16**. – (1) Ocoalele silvice au ca principală atribuție asigurarea managementului durabil al fondului forestier aflat în administrare, cât și pe cel pentru care prestează servicii silvice, asigură prestarea de servicii silvice pentru vegetația din afara fondului forestier.

(2) Ocoalele silvice derulează contractele de vânzare a lemnului și a materialelor lemnoase fasonate încheiate conform prevederilor art. 13 alin. (1) lit. g) și încasează contravaloarea acestora.

(3) Ocoalele silvice asigură vânzarea directă către persoane fizice a materialelor lemnoase fasonate din platforma primară.

(4) Ocoalele silvice încheie contracte de administrare sau prestare servicii silvice pentru alți proprietari de fond forestier decât statul cu suprafață mai mică sau egală cu 10 ha pe proprietar, din raza de competență teritorială.

(5) Atribuțiile principale ale ocoalelor silvice sunt:

1. realizează activitatea de pază a fondului forestier pe care îl are în administrare, pentru care prestează servicii silvice sau care este preluat în pază cu act de constatare;
2. asigură starea fitosanitară corespunzătoare a pădurilor administrate, organizând acțiunile necesare pentru depistarea, prevenirea și combaterea bolilor și dăunătorilor;
3. elaborează documentațiile tehnico-economice ale lucrărilor care se execută în raza de competență a acestuia și le supune aprobării direcției silvice;
4. asigură gestionarea fondurilor cinegetice atribuite, după caz;
5. organizează și asigură măsuri pentru prevenirea și stingerea incendiilor, asigură dotarea pichetelor și a punctelor din dotare, cu uneltele și utilajele necesare, conform prevederilor legale.

**Art. 17. -** (1) Activitatea de exploatare forestieră din cadrul unei direcții silvice se realizează prin subunitatea prevăzută la art. 14 alin. (1) lit. b).

(2) Activitatea de întreținere și repararea drumurilor forestiere și a căilor ferate forestiere din cadrul unei direcții silvice se realizează prin subunitatea prevăzută la art. 14 alin. (1) lit. c).

(3) Activitatea de producere puieți forestieri sau ornamentali din cadrul unei direcții silvice se realizează prin subunitatea prevăzută la art. 14 alin. (1) lit. d).

(4) Activitatea de creștere și valorificare a vânatului, salmonicultură și piscicultură din cadrul unei direcții silvice se realizează prin subunitatea prevăzută la art. 14 alin. (1) lit. e).

(5) Activitatea de valorificarea a produselor nelemnoase specifice FFN din cadrul unei direcții silvice se realizează prin subunitatea prevăzută la art. 14 alin. (1) lit. f).

**C. Unitățile cu personalitate juridică**

**Art. 18**. - (1)Unitățile cu personalitate juridică prevăzute în anexa nr. 3 se organizează și funcționează în baza unui regulament privind atribuțiile unității aprobat prin hotărâre a CA la propunerea directorului unității, în termen de 60 zile de la data intrării în vigoare a prezentei hotărâri.

(2) Sediile unităților cu personalitate juridică pot fi modificate prin hotărâre a CA.

**Art. 19.** – (1) Unitățile cu personalitate juridică sunt conduse de un director.

(2) Directorii unităților cu personalitate juridică sunt angajați prin concurs cu contract de mandat pe o perioadă de 5 ani, cu posibilitatea prelungirii o singură dată cu aceeași perioadă, condiționat de promovarea concursului de angajare, organizat de către CA. Indicatorii de performanță financiari, nefinanciari și specifici din contractul de mandat sunt stabiliți de către directorul general.

**Art. 20.** – (1) Unitatea cu personalitate juridică prevăzută la poziția nr. 1 din anexa nr. 3 se înființează prin fuzionarea Administrației Parcului Natural Balta Mică a Brăilei, Administrației Parcului Natural Bucegi, Administrației Parcului Național Buila – Vânturărița, Administrației Parcului Național Călimani, Administrației Parcului Național Cheile Bicazului – Hășmaș, Administrației Parcului Național Cheile Nerei – Beușnița, Administrației Parcului Natural Comana, Administrației Parcului Național Cozia, Administrației Parcului Național Defileul Jiului, Administrației Parcului Național Domogled - Valea Cernei, Administrației Parcului Natural Grădiștea Muncelului – Cioclovina, Administrației Parcului Natural Lunca Mureșului, Administrației Parcului Natural Munții Maramureșului, Administrației Parcului Național Munții Măcinului, Administrației Parcului Național Munții Rodnei, Administrației Parcului Național Piatra Craiului, Administrației Parcului Natural Porțile de Fier, Administrației Parcului Natural Putna-Vrancea, Administrației Parcului Național Retezat, Administrației Parcului Național Semenic - Cheile Carașului, Administrației Parcului Natural Vânători-Neamț, Administrației Parcului Natural Apuseni.

(2) Unitatea prevăzută la alin. (1) este o structură de administrare special constituită în conformitate cu prevederile art. 16 alin. (2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare.

(3) Unitatea prevăzută la alin. (1) participă la procedurile de atribuire a administrării ariilor naturale protejate organizate în conformitate cu prevederile art. 18 alin. (4) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.

(4) Organigrama și regulamentul de organizare și funcționare a unității prevăzute la alin. (1) se aprobă prin hotărâre a CA, la propunerea directorului general, în termen de 90 zile de la data intrării în vigoare a prezentei hotărâri.

(5) În structura unității prevăzute la alin. (1) funcționează administrații de parc organizate la nivel de serviciu, conduse de un șef serviciu.

(6) Coordonarea tehnico-științifică a gestionării ariilor naturale protejate aflate în administrarea unității prevăzute la alin. (1) este exercitată de către un consiliu științific care poate înființa subcomisii consultative pentru fiecare parc natural sau național, numit printr-o procedură aprobată prin ordin al conducătorului Autorității, la propunerea CA, în conformitate cu art. 19 alin. (5) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.

(7) Unitatea prevăzută la alin. (1) preia patrimoniul de la unitățile din care se formează, pe baza situațiilor financiare întocmite potrivit art. 28 alin. (11) din Legea contabilității nr. 82/1991, republicată, cu modificările și completările ulterioare și a protocoalelor de predare-primire încheiate în 30 de zile de la data intrării în vigoare a prezentei hotărâri.

(8) Protocoalele de predare-primire prevăzute la alin. (7) cuprind și posturile, personalul, prevederile bugetare și execuția bugetară până la data preluării.

(9) Până la data semnării protocoalelor de predare-primire prevăzute la alin. (7), finanțarea cheltuielilor de personal şi a altor cheltuieli, se asigură din bugetele ordonatorilor de credite existenți înainte de intrarea în vigoare a prezentei hotărâri, din structura cărora aceasta s-a înființat.

(10) Unitatea prevăzută la alin. (1) se subrogă în toate drepturile și obligațiile unităților desființate.

**Art. 21.** Atribuțiile principale ale unității prevăzute la art. 18 alin. (1) sunt:

1. asigură managementul conservării biodiversității și promovarea dezvoltării durabile a parcurilor naționale, a parcurilor naționale, a parcurilor naturale, a ariilor naturale protejate care se suprapun geografic cu acestea și a altor arii naturale protejate preluate în administrare de la autoritatea responsabilă, conform prevederilor legale și contractelor de administrare încheiate cu aceasta;
2. creează și gestionează baza de date integrată dedicată managementului ariilor naturale protejate administrate;
3. implementează și după caz, participă în calitate de partener, la implementarea proiectelor dedicate conservării biodiversității și ariilor naturale protejate;
4. aprobă tarifele pentru serviciile prestate/oferite terților instituite conform prevederilor legale;
5. analizează și avizează regulamentele și planurile de management ale ariilor naturale protejate administrate, elaborate de către structurile de administrare din subordine;
6. propune componența Consiliilor Științifice, Consiliilor Consultative de Administrare precum și regulamentele de organizare și funcționare ale acestora;
7. elaborează și transmite anual autorității responsabile, rapoartele anuale de activitate privind administrarea ariilor naturale protejate atribuite, conform obligațiilor contractuale asumate;
8. analizează şi emite avize, puncte de vedere, condiții specifice în condițiile legii, pentru planuri, programe, activități și lucrări propuse în ariile naturale protejate pe care le administrează.

**Art. 22. -** Unitatea cu personalitate juridică prevăzută la poziția nr. 2 din anexa nr. 3 este organizată și funcționează în conformitate cu prevederile art. 4 din Ordonanța de urgență a Guvernului nr. 139/2002 privind desființarea Societății Naționale Cai de Rasă - S.A. şi preluarea patrimoniului acesteia de către Regia Națională a Pădurilor, aprobată prin Legea nr. 24/2003, cu modificările și completările ulterioare.

**Art. 23. –** Organigrama și regulamentul de organizare și funcționare a unității cu personalitate juridică prevăzută la poziția nr. 3 din anexa nr. 3 se aprobă prin hotărâre a CA, la propunerea directorului general, în termen de 30 zile de la data intrării în vigoare a prezentei hotărâri.

**Art. 24. –** (1)Unitateacu personalitate juridică prevăzută la poziția nr. 4 din anexa nr. 3 se înființează prin preluarea Complexului Silva din cadrul Romsilva.

(2) Protocoalele de predare-primire privind patrimoniul aferent Complexului Silva, precum și structura de personal a acestuia, se încheie în termen de 30 zile de la data intrării în vigoare a prezentei hotărâri.

(3) Până la finalizarea procedurii de angajare a directorului conform procedurii prevăzute la art. 27 lit. aa), conducerea unității este asigurată de directorul Complexului Silva din cadrul Romsilva în funcție la data intrării în vigoare a prezentei hotărâri.

(4) Organigrama și regulamentul de organizare și funcționare a unității cu personalitate juridică prevăzută la poziția nr. 4 din anexa nr. 3 se aprobă prin hotărâre a CA, la propunerea directorului general, în termen de 30 zile de la data intrării în vigoare a prezentei hotărâri.

(5) Activitatea de turism, silvoturism și alimentație publică, precum și asigurarea de servicii hoteliere, de cazare şi masă în spațiile proprii ale Romsilva se realizează prin unitateacu personalitate juridică prevăzută la poziția nr. 4 din anexa nr. 3.

**CAPITOLUL IV Structura de conducere**

**Art. 25.** -  Structura de conducere a Romsilva este constituită din:

a) consiliul de administrație;

b) directorul general;

c) directorul general adjunct.

**Art. 26.** - (1) CA este numit în condițiile Ordonanței de urgență a Guvernului nr. 109/2011, aprobată cu modificări și completări prin Legea nr. 111/2016, cu modificările și completările ulterioare, prin ordin al conducătorului Autorității.

(2) Președintele consiliului de administrație este unul dintre administratori și este ales prin vot secret de către aceștia.

(3) Președintele consiliului de administrație nu poate fi director general.

(4) Reprezentanții Autorității în cadrul CA participă la ședințele acestuia doar în baza mandatului aprobat de conducătorul Autorității.

**Art. 27.**- CA are următoarele atribuții principale:

* 1. aprobă regulamentul propriu de organizare și funcționare;
  2. numește şi revocă directorul general, căruia îi deleagă atribuțiile conducerii executive, în condițiile legii, şi stabilește remunerația acestuia, potrivit prevederilor Ordonanței de urgență a Guvernului nr. 109/2011, aprobată cu modificări și completări prin Legea nr. 111/2016, cu modificările şi completările ulterioare;
  3. numește și revocă directorul general adjunct;
  4. încheie contractul de mandat cu directorul general și directorul general adjunct, în condițiile legii;
  5. aprobă indicatorii de performanță financiari, nefinanciari și specifici, anexă la contractul de mandat al directorului general și al directorului general adjunct;
  6. aprobă organigrama și regulamentul privind atribuțiile structurii centrale a Romsilva;
  7. aprobă organigramele și regulamentele privind atribuțiile direcțiilor silvice și subunităților acestora, precum și al unităților cu personalitate juridică prevăzute în anexa nr. 3;
  8. propune Metodologia pentru înființarea și organizarea subunităților din structura direcțiilor silvice;
  9. aprobă înființarea sau, după caz, desființarea subunităților şi a punctelor de lucru din structura Romsilva;
  10. analizează şi aprobă programele anuale de activitate tehnică, economică, de cercetare științifică pentru care finanțarea este asigurată din sursele proprii ale Romsilva;
  11. aprobă regulamentul propriu privind organizarea pazei fondului forestier administrat, la propunerea directorului general;
  12. hotărăște asocierea Romsilva cu persoane fizice şi juridice, din țară sau din străinătate, pentru realizarea unor activități de interes comun, corespunzătoare obiectului său de activitate care implică contribuții financiare;
  13. avizează bugetul de venituri şi cheltuieli şi aprobă situațiile financiare;
  14. aprobă nivelul creditelor necesare, fundamentează şi solicită alocații şi subvenții pentru investiții şi alte activități specifice;
  15. hotărăște cu privire la investițiile care urmează să fie realizate potrivit obiectului său de activitate şi care se finanțează din surse proprii şi din credite bancare, potrivit legii;
  16. stabilește şi aprobă modalitatea de repartizare către unitățile din structura Romsilva a patrimoniului acesteia;
  17. aprobă scoaterea la vânzare a activelor din proprietatea privată a Romsilva, în condițiile legii;
  18. negociază contractul colectiv de muncă;
  19. verifică funcționarea sistemului de control intern managerial, implementarea politicilor contabile şi realizarea planificării financiare;
  20. evaluează activitatea directorului general și a directorului general adjunct, conform procedurii prevăzute la art. 36 alin. (1);
  21. raportează autorității publice tutelare modul de îndeplinire a indicatorilor-cheie de performanță în conformitate cu prevederile Ordonanței de urgență a Guvernului nr. 109/201, aprobată cu modificări și completări prin Legea nr. 111/2016, cu modificările și completările ulterioare;
  22. prezintă Autorității, la începutul fiecărui an, programul de activitate al Romsilva pe anul în curs;
  23. supervizează sistemul de transparență şi de comunicare publică a Romsilva;
  24. constituie comitetul de audit în conformitate cu prevederile Ordonanței de urgență a Guvernului nr. 109/2011, aprobată cu modificări și completări prin Legea nr. 111/2016, cu modificările și completările ulterioare;
  25. aprobă depunerea cererilor de finanțare și implementarea proiectelor cu finanțare națională și/sau externă de către unitățile Romsilva în calitate de lider sau partener de proiect;
  26. propune și supune aprobării conducătorului Autorității modalitatea de angajare și salarizare a personalului Romsilva;
  27. aprobă metodologia de organizare a procedurii de selecție pentru ocuparea posturilor aferente funcțiilor de conducere pentru care Legea nr. 331/2024, cu modificările și completările ulterioare, prevede contract de mandat;
  28. aprobă depunerea de către unitatea cu personalitate juridică prevăzută la poziția nr. 1 din anexa nr. 3 a documentațiilor pentru preluarea în administrare a ariilor naturale protejate;
  29. aprobă cererile de sponsorizare, în bani sau natură, cu respectarea prevederilor legale în vigoare;
  30. avizează propunerile privind componența Consiliului Științific, Consiliilor Consultative de Administrare precum și regulamentele de organizare și funcționare ale acestora pentru unitatea cu personalitate juridică prevăzute la poziția nr.1 din anexa nr. 3;
  31. aprobă desfășurarea de către entități terțe de activități/lucrări propuse a fi realizate în cadrul unor proiecte de cercetare-dezvoltare în domeniul silvic, în fondul forestier proprietate publică a statului aflat în administrarea Romsilva;
  32. emite avize, în condițiile legii.

**Art. 28.** - CA se întrunește în ședință ordinară lunar, la convocarea președintelui acestuia, şi în ședință extraordinară ori de câte ori este necesar, la convocarea președintelui sau la cererea unei treimi din numărul membrilor consiliului de administrație.

Art. 29.– Atribuțiile principale ale directorului general sunt:

* 1. asigură organizarea, conducerea şi gestionarea activității curente a Romsilva;
  2. răspunde de ducerea la îndeplinire a obiectivelor şi indicatorilor de performanță financiari, nefinanciari și specifici stabiliți prin contractul de mandat;
  3. angajează, în condițiile legii și a procedurii de la art. 34 alin. (2) , personalul Romsilva;
  4. încheie contractele de mandat, în condițiile legii, pentru directorii direcțiilor din cadrul structurii centrale și a unităților prevăzute în anexele nr. 2 și 3 la prezenta hotărâre și șefii ocoalelor silvice, stabilind remunerația acestora
  5. stabilește indicatorii de performanță financiari, nefinanciari și specifici din contractele de mandat pentru directorii direcțiilor din cadrul structurii centrale, a unităților prevăzute în anexele nr. 2 și 3 la prezenta hotărâre și pentru șefii ocoalelor silvice;
  6. evaluează realizarea indicatorilor de performanță financiari, nefinanciari și specifici din contractele de mandat pentru directorii direcțiilor din cadrul structurii centrale, a unităților prevăzute în anexele nr. 2 și 3 la prezenta hotărâre și pentru șefii ocoalelor silvice, iar în situația neîndeplinirii acestora la nivelul minim stabilit, poate revoca contractele de mandat;
  7. stabilește măsuri pentru angajarea răspunderii disciplinare, patrimoniale, civile, contravenționale sau penale a personalului Romsilva, în cazul neîndeplinirii sau îndeplinirii necorespunzătoare a obligațiilor de serviciu, în conformitate cu legislația în vigoare;
  8. reprezintă şi angajează Romsilva prin semnătură, în relațiile cu terțe persoane fizice sau juridice din țară ori din străinătate, în limita competențelor aprobate de consiliul de administrație şi în condițiile legii;
  9. elaborează regulamentul propriu privind organizarea pazei fondului forestier administrat;
  10. poate delega directorului general adjunct atribuțiile pentru perioada în care nu și le poate exercita.

**CAPITOLUL V Dispoziții finale și tranzitorii**

**Art. 30. –** (1)Romsilva asigură veniturile necesare realizării obiectului său de activitate în conformitate cu prevederile art. 32 alin. (5) din Legea nr. 331/2024, modificările și completările ulterioare.

(2) Cheltuielile generale de administrație ale structurii centrale și cheltuielile indirecte ale direcțiilor silvice sunt asigurate din veniturile subunităților acestora conform unei metodologii aprobate prin hotărâre a CA.

(3) Cheltuielile unităților cu personalitate juridică prevăzute în anexa nr. 3 sunt asigurate din veniturile proprii și de la bugetul Romsilva, în condițiile legii.

(4) Resursele financiare necesare bunei administrări a ariilor naturale protejate de interes internațional, comunitar şi național administrate de unitatea cu personalitate juridică prevăzută la poziția 1 din anexa nr. 3 pot fi asigurate și din bugetul Autorității, fiind destinate pentru implementarea planurilor de management şi/sau a măsurilor de conservare, precum şi pentru funcționarea acesteia, în conformitate cu prevederile art. 30 alin. (2) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.

(5) Cheltuielile pentru întreținerea cabalinelor din Herghelia Națională, în număr maxim de 2.060 capete cabaline, care sunt proprietate publică a statului, patrimoniu genetic național, precum şi cheltuielile pentru promovarea în Herghelia Națională a cabalinelor necesare pentru împrospătarea acesteia se finanțează de la bugetul de stat, prin bugetul Autorității şi prin bugetul Regiei Naționale a Pădurilor – Romsilva, în conformitate cu art. 6 alin. (1) din Ordonanța de urgență a Guvernului nr. 139/2002 privind desființarea Societății Naționale Cai de Rasă - S.A. şi preluarea patrimoniului acesteia de către Regia Națională a Pădurilor, aprobată prin Legea nr. 24/2003, cu modificările și completările ulterioare.

(6) Romsilva poate obține venituri din valorificarea creditelor de carbon.

**Art. 31.**-  (1) Romsilva întocmește anual bugetul de venituri şi cheltuieli și îl transmite Autorității pentru a fi supus aprobării Guvernului.

(2) Situațiile financiare ale Romsilva se supun aprobării CA, potrivit legii.

**Art. 32.**- Exercițiul financiar începe la data de 1 ianuarie şi se încheie la data de 31 decembrie ale fiecărui an.

**Art. 33.** - Controlul intern al activității economico-financiare se realizează de către structura centrală a Romsilva, iar auditul statutar se realizează conform legii.

**Art. 34.** – (1) Personalul Romsilva angajat la data intrării în vigoare a prezentei hotărâri se preia de structurile organizatorice prevăzute de prezenta hotărâre.

(2) Angajarea personalului silvic și a celorlalte categorii de personal cu studii superioare se face prin concurs, organizat la sediul structurii centrale.

(3) În termen de 90 zile, modalitatea de angajare și salarizare a personalului Romsilva se stabilește prin procedură aprobată prin ordin al conducătorului Autorității, la propunerea CA.

(4) Salarizarea personalului Romsilva se face în conformitate cu prevederile bugetului aprobat și ale contractului colectiv de muncă, și cu respectarea următoarelor principii:

1. principiul nediscriminării, în sensul eliminării oricăror forme de discriminare şi instituirii unui tratament egal cu privire la personalul care prestează aceeași activitate şi are aceeași vechime în muncă şi în funcție;
2. principiul egalității, prin asigurarea de venituri salariale nete egale pentru muncă cu valoare egală;
3. principiul ierarhizării, pe verticală, cât şi pe orizontală, în cadrul aceluiași domeniu, în funcție de complexitatea şi importanța activității desfășurate;
4. principiul transparenței mecanismului de stabilire a drepturilor salariale, în sensul asigurării predictibilității salariale pentru personalul angajat;
5. principiul sustenabilității financiare, în sensul stabilirii nivelului de salarizare astfel încât să se asigure respectarea plafoanelor cheltuielilor de personal ale bugetului aprobat, în condițiile legii;
6. principiul publicității în sensul transparenței veniturilor de natură salarială, precum şi a altor drepturi în bani şi/sau în natură pentru toate funcțiile din aparatul Romsilva.

(5) Structurile din cadrul Romsilva sunt prevăzute cu funcții de conducere au un număr minim de 10 funcții de execuție.

**Art. 35.** - (1) Organizarea procedurilor de selecție pentru ocuparea posturilor aferente funcțiilor de conducere pentru care prezentul regulament prevede contract de mandat se demarează în maximum 60 de zile de la data vacantării postului, cu excepția postului aferent funcției de director general pentru care demararea se face după numirea CA.

(2) Personalul din cadrul Romsilva care a fost selectat pentru ocuparea unui post de conducere pentru care prezentul regulament prevede contract de mandat, are dreptul să își suspende raporturile de muncă existente, aferente funcției deținute anterior, pe perioada exercitării contractului de mandat.

**Art. 36.** - (1) Evaluarea profesională a personalului Romsilva se face anual conform procedurii aprobate de CA în termen de 90 zile de la data publicării prezentei hotărâri.

(2) Evaluarea intermediară a îndeplinirii indicatorilor de performanță din contractul de mandat în vederea realizării evaluării în conformitate cu art. 13 alin. (4) din Legea nr. 331/2024, cu modificările și completările ulterioare, se face anual de către directorul general.

(3) Evaluarea șefilor de ocoale silvice din cadrul direcțiilor silvice se face în baza indicatorilor de performanță financiari, nefinanciari și specifici stabiliți de către directorul general al Romsilva în termen de 60 zile de la data intrării în vigoare a prezentei hotărâri, indiferent de raporturile juridice de muncă stabilite cu angajatorul.

**Art. 37.** – (1) În termen de 150 zile de la data intrării în vigoare a prezentei hotărâri, parcul auto și de utilaje al Romsilva este gestionat printr-o aplicație informatică de management a flotei auto care include obligatoriu monitorizare GPS și sonde litrometrice.

(2) În termen de 120 zile de la data intrării în vigoare a prezentei hotărâri, CA înaintează Autorității, spre aprobare, un plan de măsuri pentru debirocratizarea și digitalizarea funcționării interne a Romsilva.

Anexa nr. 2

la Hotărârea Guvernului nr. .....................................

**Unitățile fără personalitate juridică**

**din structura Regiei Naționale a Pădurilor - Romsilva**

|  |  |  |  |
| --- | --- | --- | --- |
| **Nr. crt.** | **Denumirea direcției** | **Raza de competență (județul)** | **Sediul unității** |
| 1. | Direcția Silvică Alba | Alba | Municipiul Alba Iulia, județul Alba |
| 2. | Direcția Silvică Arad | Arad | Municipiul Arad, județul Arad |
| 3. | Direcția Silvică Argeș | Argeș | Municipiul Pitești, județul Argeș |
| 4. | Direcția Silvică Bacău | Bacău | Comuna Hemeiuș, județul Bacău |
| 5. | Direcția Silvică Bihor | Bihor | Municipiul Oradea, județul Bihor |
| 6. | Direcția Silvică Bistrița-Năsăud | Bistrița-Năsăud | Municipiul Bistrița, județul Bistrița-Năsăud |
| 7. | Direcția Silvică Botoșani | Botoșani | Municipiul Botoșani, județul Botoșani |
| 8. | Direcția Silvică Brașov | Brașov | Municipiul Brașov, județul Brașov |
| 9. | Direcția Silvică Brăila | Brăila | Municipiul Brăila, județul Brăila |
| 10. | Direcția Silvică Buzău | Buzău | Municipiul Buzău, județul Buzău |
| 11. | Direcția Silvică Caraș-Severin | Caraș-Severin | Municipiul Reșița, județul Caraș-Severin |
| 12. | Direcția Silvică Călărași | Călărași | Municipiul Călărași, județul Călărași |
| 13. | Direcția Silvică Cluj | Cluj | Municipiul Cluj-Napoca, județul Cluj |
| 14. | Direcția Silvică Constanța | Constanța | Municipiul Constanța, județul Constanța |
| 15. | Direcția Silvică Covasna | Covasna | Municipiul Sfântu Gheorghe, județul Covasna |
| 16. | Direcția Silvică Dâmbovița | Dâmbovița | Municipiul Târgoviște, județul Dâmbovița |
| 17. | Direcția Silvică Dolj | Dolj | Municipiul Craiova, județul Dolj |
| 18. | Direcția Silvică Galați | Galați | Municipiul Galați, județul Galați |
| 19. | Direcția Silvică Giurgiu | Giurgiu | Municipiul Giurgiu, județul Giurgiu |
| 20. | Direcția Silvică Gorj | Gorj | Municipiul Târgu Jiu, județul Gorj |
| 21. | Direcția Silvică Harghita | Harghita | Municipiul Miercurea-Ciuc, județul Harghita |
| 22. | Direcția Silvică Hunedoara | Hunedoara | Municipiul Deva, județul Hunedoara |
| 23. | Direcția Silvică Ialomița | Ialomița | Municipiul Slobozia, județul Ialomița |
| 24. | Direcția Silvică Iași | Iași | Municipiul Iași, județul Iași |
| 25. | Direcția Silvică Ilfov | Ilfov | Municipiul București |
| 26. | Direcția Silvică Maramureș | Maramureș | Municipiul Baia Mare, județul Maramureș |
| 27. | Direcția Silvică Mehedinți | Mehedinți | Municipiul Drobeta-Turnu Severin, județul Mehedinți |
| 28. | Direcția Silvică Mureș | Mureș | Municipiul Târgu Mureș, județul Mureș |
| 29. | Direcția Silvică Neamț | Neamț | Municipiul Piatra-Neamț, județul Neamț |
| 30. | Direcția Silvică Olt | Olt | Municipiul Slatina, județul Olt |
| 31. | Direcția Silvică Prahova | Prahova | Municipiul Ploiești, județul Prahova |
| 32. | Direcția Silvică Satu Mare | Satu Mare | Municipiul Satu Mare, județul Satu Mare |
| 33. | Direcția Silvică Sălaj | Sălaj | Municipiul Zalău, județul Sălaj |
| 34. | Direcția Silvică Sibiu | Sibiu | Municipiul Sibiu, județul Sibiu |
| 35. | Direcția Silvică Suceava | Suceava | Municipiul Suceava, județul Suceava |
| 36. | Direcția Silvică Teleorman | Teleorman | Municipiul Alexandria, județul Teleorman |
| 37. | Direcția Silvică Timiș | Timiș | Municipiul Timișoara, județul Timiș |
| 38. | Direcția Silvică Tulcea | Tulcea | Municipiul Tulcea, județul Tulcea |
| 39. | Direcția Silvică Vâlcea | Vâlcea | Municipiul Râmnicu Vâlcea, județul Vâlcea |
| 40. | Direcția Silvică Vaslui | Vaslui | Municipiul Vaslui, județul Vaslui |
| 41. | Direcția Silvică Vrancea | Vrancea | Municipiul Focșani, județul Vrancea |

Anexa nr. 3

la Hotărârea Guvernului nr. .....................................

**Unitățile cu personalitate juridică**

**din subordinea Regiei Naționale a Pădurilor - Romsilva**

|  |  |  |
| --- | --- | --- |
| **Nr. crt.** | **Denumirea unității** | **Sediul unității** |
| 1. | Administrația Parcurilor Naționale și Naturale | Str. Petricani nr. 9A, municipiul București, cod 023841 |
| 2. | Direcția de creștere, exploatare și ameliorare a cabalinelor | Str. Petricani nr. 9A, municipiul București, cod 023841 |
| 3. | Muzeul Cinegetic al Carpaților „Posada“ | Str. Posada nr. 11, orașul Comarnic, județul Prahova, cod |
| 4. | Complexul turistic „Silva” | Str. Petricani nr. 9A, municipiul București, cod 023841 |